Koronavirus pandemiyasi davrida tadbirkorlik subyektlarini qo‘llab-quvvatlash maqsadida Osiyo infratuzilmaviy investitsiyalar banki kredit liniyasini jalb qilish va undan foydalanish chora-tadbirlari to‘g‘risida

Koronavirus global pandemiyasining salbiy oqibatlariga qarshi kurashishda chet el kredit liniyalari mablag‘laridan foydalanish hamda ular orqali tadbirkorlik subyektlarining moliyaviy barqarorligini ta’minlash va faoliyati samaradorligini oshirish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Koronavirus pandemiyasi davrida aholi, budjet, bazaviy infratuzilma va tadbirkorlik subyektlarini qo‘llab-quvvatlash uchun tashqi yordam mablag‘larini jalb qilish chora-tadbirlari to‘g‘risida” 2020-yil 22-apreldagi PQ-4691-son qaroriga muvofiq:
 O‘zbekiston Respublikasi Investitsiyalar va tashqi savdo vazirligi, Moliya vazirligi va “O‘zbekiston Respublikasi Tashqi iqtisodiy faoliyati milliy banki” aksiyadorlik jamiyati (keyingi o‘rinlarda — “O‘zmilliybank” AJ) tomonidan Osiyo infratuzilmaviy investitsiyalar bankining (keyingi o‘rinlarda — OIIB) umumiy qiymati 200 mln AQSh dollariga teng kredit liniyasini jalb qilish bo‘yicha dastlabki kelishuvlarga erishilgani;
 ushbu kelishuvlarga ko‘ra, OIIBning kredit liniyasi davlat kafolati ostida bir nechta transhlar asosida, jumladan, har bitta transh 5 yil muddatga 2 yillik imtiyozli davr bilan, foiz stavkasi 6 oylik Libor plyus yillik 0,65 foiz, OIIBning 0,25 foiz boshlang‘ich bir martalik tashkiliy komissiyasi va yillik 0,25 foiz kredit liniyasining foydalanilmagan qismi uchun hisoblaniladigan majburiyat komissiyasi bilan jalb qilinishi;
 jalb qilinadigan mablag‘lar koronavirus pandemiyasi oqibatlaridan jabrlangan tadbirkorlik subyektlarini qo‘llab-quvvatlash va o‘z faoliyatini tiklashga, ularni aylanma mablag‘lar bilan ta’minlash va ishlab chiqarish quvvatlarini oshirishga, shu jumladan ishlab chiqarish, qishloq xo‘jaligi, ulgurji va chakana savdo, umumiy ovqatlanish va transport sohalaridagi loyihalarni moliyalashtirishga yo‘naltirilishi ma’lumot uchun qabul qilinsin.
 2. “O‘zmilliybank” AJ OIIB tomonidan ajratiladigan kredit liniyasi bo‘yicha qarz oluvchi hisoblanadi va unga OIIB kredit liniyasini jalb qilish bo‘yicha tegishli qarz shartnomasini imzolash tavsiya etilsin.
 “O‘zmilliybank” AJga jalb qilinayotgan OIIB kredit liniyasining maqsadli va samarali foydalanilishi yuzasidan mas’ul ijro organi vazifasi yuklansin.
 “O‘zmilliybank” AJ OIIB tomonidan ajratiladigan kredit liniyasining maqsadli va samarali foydalanilishi, shu jumladan kredit hisobiga amalga oshiriladigan loyihalar (loyihaning samaradorligi, natijadorligi, kreditni to‘liq qaytarish muddatlari va loyiha qiymatlarini maqbullashtirishni ko‘rsatgan holda) bo‘yicha har chorakda Vazirlar Mahkamasiga axborot kiritib borsin.
 “O‘zmilliybank” AJga OIIBning jalb qilingan mablag‘larini qaytarish bilan bog‘liq xarajatlar, shu jumladan, foizlar, boshlang‘ich bir martalik tashkiliy komissiya va majburiyat komissiyasi haqlarini to‘lash va boshqa xarajatlar bo‘yicha to‘lovlar “O‘zmilliybank” AJ mablag‘lari hisobidan amalga oshirilishi tavsiya etilsin.
 3. O‘zbekiston Respublikasi moliya vaziriga tuzilayotgan qarz shartnomasi bo‘yicha “O‘zmilliybank” AJning OIIB oldidagi kredit majburiyatlari yuzasidan belgilangan tartibda OIIB tomonidan talab etilgan shaklda davlat kafolatini berish vakolati berilsin.
 O‘zbekiston Respublikasining davlat kafolati uchun to‘lovlar qarzning qoldiq summasiga (qarzni qoplash jadvaliga muvofiq) yillik 0,5 foiz miqdorida belgilansin.
 4. O‘zbekiston Respublikasi Adliya vazirligi O‘zbekiston Respublikasi davlat kafolati yuzasidan OIIB tomonidan talab etilgan shaklda belgilangan tartibda yuridik xulosa bersin.
 5. “O‘zmilliybank” AJga jalb qilinayotgan OIIBning kredit liniyasini jozibadorligini oshirish va mablag‘larning foydalanish samaradorligini ta’minlash maqsadida, OIIB bilan kredit liniyasi jalb qilinishi va moliyalashtirish tartibi yuzasidan qo‘shimcha muzokaralar olib borilishiga ruxsat berilsin.
 “O‘zmilliybank” AJga muzokaralar yakuni bo‘yicha OIIB bilan tuzilishi mo‘ljallangan qarz shartnomasi shartlariga Moliya vazirligi bilan kelishilgan holda o‘zgartirish kiritish vakolati berilsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri S.U. Umurzakov zimmasiga yuklansin.